Извештај од одржана VII-та

# ОХРИДСКА ШКОЛА НА ПРИРОДНОТО ПРАВО

# „Одржување на демократско општество преку зајакнување на неговите институции“

# 27 јуни – 2 јули 2022 година

# Научен и уметнички центар „Уранија” МАНУ

# Задоволство ни е да Ве известиме дека Центарот за стратегиски истражувања „Ксенте Богоев“ при МАНУ со поддршка од International Narcotics and Law Enforcement Affairs (INL) Section во Амбасадата на САД во Скопје, во периодот од 26 јуни – 2 јули 2022 година, во научниот и уметнички центар „Уранија“ во Охрид ја одржаа седмата сесија на Охридската школа на природното право, на тема: Одржување на демократско општество преку зајакнување на неговите институции. Во изминатиот период Охридската школа на природното правото прерасна во препознатлива можност за развој и соработка на студенти на државните и приватните факултети но и практична обука за правилна примена на законските решенија што претставува новина и напредок во реформирањето на правото преку предавања и размена на искуства и вештини.

# Како и секоја година, целта на оваа сесија на Охридска школа беше научно оспособување и усовршување на 20 студенти на постдипломски студии (втор циклус на студии) и 5 студенти на докторски студии (трет циклус на студии) од правните, политичките и економските факултети во рамките на државните и приватните универзитети во државата. Иако првично пријавени и пополнети места на магистранти и докторанти, непосредно пред започнување на школото своето учество го откажаа 5 студенти (3 од УКИМ, 1 од ФОН и 1 од УГД) а во текот на неделата и докторантите (поради здравствени причини, работни или семејни обврски). На крајот школото се одржа со 15 студенти од мастер студиите и 1 докторант. Како Центар, обезбедивме линк за поврзување на докторантите но тие не ја искористија таа можност од горенаведените причини.

Школото започна во предвидениот термин, 27 јуни 2022 со почеток од 10 часот, со поздравен говор на раководителот на ЦСИ МАНУ, акад. Владо Камбовски. Тој најпрво збор и даде на **Н.Е. Кејт Мари Бирнс,** Амбасадор, Амбасада на САД што се поврза преку линк. (via link) **ја** поздрави традицијата на одржување на школото и го изрази задоволството на добрата соработка меѓу МАНУ и Амбасадата на САД во Скопје. Таа во својот говор ги повика надлежните да ја зголемат демократијата преку зајакнување на државните институции. Г-а Бирнс се осврна на степенот на институционални реформи и потребата од преземање соодветни мерки за сузбивање на корупцијата што продолжува да биде пречка за остварување на владеењето на правото, стабилноста и просперитетот на државата. По нејзиниот говор, акад. Камбовски даде збор на **проф. д-р Никола Тупанчески**, министер за правда на РСМ. Во своето излагање, проф. Тупанчески потенцираше дека демократијата е форма на владеење на избрани претставници на граѓаните на независни и слободни избори. Сепак, според него, тоа не е владеење на сите и по желба на сите, туку е владеење на малцинството избрано од мнозинството граѓани на кои им се овозможува да делуваат во интерес на сите граѓани. Тој изрази надеж дека во следните денови учесниците на VII -та Охридска школа ќе имаат можност подетално да се запознаат со најновите реформски процеси во сферата на правосудството. На крајот од првиот дел, воведна реч одржа и **акад. Владо Камбовски** кој меѓу другото, нагласи дека законот што не произлегува од постулатите на природното право станува се повеќе лит и без покритие во нашево време на тревожна трка по материјални добра којашто не бира средства, ниту внимава на духовните вредности. Воедно акцентираше дека правниот збор ја губи силата и му допушта секому, со него да си поигрува воден од своите приземни пориви. Оттука е нагласено значењето на владеењето на правото како владеење на исправниот, праведен закон, изведен од идејата на слобода, правда, човековото достоинство и природни права.

Вториот дел од беше посветен на економските предуслови за успешна институционална реформа каде што свое излагање имаше **акад. Таки Фити,** од Центарот за стратегиски истражувања во МАНУ и **проф. д-р Изет Зеќири,** дописен член на МАНУ и ректор на Универзитетот „Мајка Тереза“ кој зборуваше за демографскиот потенцијал како фактор за развој на РСМ. Првиот ден заврши со двочасовно предавање на тема „Формула за успех“ на г-дин Љупчо Георгиев, генерален директор на Microsoft за РСМ, кој ги претстави студентите на интересен начин преку интерактивно предавање.

Во попладневните часови во конференциска сала, студентите имаа групна работа и поделба на задачи со д-р Елена Мујоска Трпевска и проф. д-р Александра Деаноска Трендафилова.

Вториот ден беше поделен на три работни панели. Првиот панел беше посветен на реформата во уставното судство, каде што свои опсежни излагања имаа **акад. Владо Камбовски, проф. д-р Светомир Шкариќ и г-а Добрила Кацарска,** претседателка на Уставниот суд во РСМ. Во рамки на своето излагање, Кацарска зборуваше за потребата од воведување на уставна тужба како нов инструмент за заштита на слободите и правата пред Уставниот суд на Република Северна Македонија и порача дека улогата на Уставниот суд како гарант и заштитник на слободите, може единствено и целосно да се оствари ако се воведе нов инструмент – уставна тужба со амандманска интервенција во членот 110 алинеја 3 од Уставот со што ќе биде до крај остварена намерата на уставотворецот. Таа нагласи дека со воведувањето на уставната тужба ќе се овозможи заштита на сите уставни слободи и права од страна на Уставниот суд, наместо како што е сега да се однесува само на неколку изрично наведени. На овој начин, би се надминала сегашната парадоксална ситуација, кога се отфрлаат барања за заштита на уставни слободи и права кои не се опфатени со претходно цитираната одредба од член 110 алинеја 3 од Уставот.

Во вториот работен панел, посветен на дигитализација во судството, свои предавања одржаа **проф. д-р Лазар Нанев,** претседател на Основен суд Кавадарци и професор на Правниот факултет при УГД Штип и **проф. д-р Гордана Лажетиќ**, редовен професор на Правниот факултет „Јустинијан Први“ во Скопје. Во своите предавања ја нагласија важноста на дигитализираното судство што претставува карактеристика на секоја модерна и напредна држава. Дигитализацијата и интероперабилноста се процеси кои неминовно го тангираат функционирањето на судството кое што не може да остане имуно на придобивките што со себе ги носи вештачката интелигенција, напредокот и усовршувањето на техничките и оперативните перформанси на ИКТ алатките, односно дека дигитализираното судство е поефикасно и потранспарентно судство. Проф. Лажетиќ ја претстави и основната анализа за употребата на напредни електронски алатки во судството. Претходно, на предлог на проф. Лажетиќ а со цел поактивна вклученост на студентите во предавањата, анализата беше споделена со студентите и тие беа поделени во групи за нејзино проучување.

Третиот панел од вториот работен ден, беше посветен на реформите во кривичното право. Темите на предавања и предавачите беа избрани за да ги опфатат клучните сегменти во процесите на реформа на кривичното право. Така, работниот панел започна со предавање на **вон. проф. Олга Кошевалиска**, декан на Правниот факултет во УГД Штип, која говореше за реформата на казненото право во контекст на унапредување на правната рамка во случаите на криминал од омраза, **проф. д-р Александра Деаноска Трендафилова** од Правен факултет „Јустинијан Први“ УКИМ ги опфати предизвиците во реформите на казненото материјално законодавство, **доц. д-р Ведије Раткоцери** од Правниот факултет во УЈИЕ зборуваше за криминалната политика на РСМ за спречување и казнување на сексуална злоупотреба на децата и **доц. д-р Блерта Ахмеди Арифи** од Правниот факултет во УЈИЕ го затвори работниот панел со опсежно предавање за превенција на детското престапништво во РСМ.

Поради обемноста на предавањата, остатокот од денот беше слободен од активности и студентите имаа можност да поминат слободно попладне разгледувајќи го градот.

Третиот ден беше посветен на реформите на управното право. За реформата и новиот концепт на управниот спор говореа проф. ***д-р Борче Давитковски*** и проф. ***д-р Ана Павловска Данева*** одПравниот факултет „Јустинијан Први“ при УКИМ. Проф. Павловска Данева се осврна на причините за донесување на нов Закон за управни спорови, меѓу кои и овозможување на поголема ефикасност на управното судство, намалување на должината на управно-судската постапка, усогласување на ЗУС со Законот за општата управна постапка (ЗОУП) и мериторно одлучување од страна на Управниот суд односно извршност на одлуките. Од новините на ЗУС ги издвои: променетиот опфат на ЗУС – покрај управните акти, предмет на управен спор стануваат и управните дејствија но и новиот режим за одлучување: од судија поединец за поголем број премети со што се зголемува ефикасноста на Управниот суд и се намалува времетраењето на спорот. Потоа, свое излагање имаше **г-дин Бурим Сејдини**, претседател на Управниот суд кој зборуваше за задачата на управното судство што се состои од организирана и систематска судска контрола над законитоста на поединечните управни акти. Според него, тоа што управниот спор го издвојува од останатите судски постапки се спецификите што се однесуваат на странките кои учествуваат во спорот, предметот на контрола, правилата на постапката, овластувањата на судот и судската надлежност. Тој во своето излагање се осврна и на историскиот развој на управното судство во РСМ, поточно на периодот на основање и работа на Управниот суд. Работниот панел за реформите на управното судство заврши со излагање на **м-р Константин Битраков** од Центарот за стратегиски истражувања во МАНУ кој ги опфати антикорупциските мерки и активности во насока на сузбивање на корупцијата во РСМ.

Вториот работен панел го посветивме на реформите во граѓанското право каде што свое излагање имаше **проф. д-р Јадранка Дабовиќ Анастасовска**, од Правниот факултет „Јустинијан Први“ при УКИМ. Таа предаваше за граѓанско правна заштита во функција на ефикасно и ефективно спроведување на заштитата на правата на интелектуална сопственост. Според неа, се чини дека институтите се со долго трање: на пример, во договорот за продажба битни состојки се исти од римското право до денес. Но во исто време се соочуваме со новини како резултат на развој на технологијата глобализацијата на пример правила за on line купување на дигитална содржина. Затоа таа акцентираше дека реформите и новините се секогаш потребни.

Во попладневните часови во конференциска сала, студентите имаа групна работа со д-р Елена Мујоска Трпевска и м-р Константин Битраков. Тие ги поделија студентите во 5 група и поделија теми за обработка што треба да се излагаат на последниот ден од школата.

Четвртиот ден беше посветен на реформите во пенитенцијарното право. На покана на организаторите, свои предавања одржаа **Г-дин Марјан Спасовски**, директор на Управа за извршување на санкции кој зборуваше за предизвиците и проблемите во затворските установи во РСМ. Тој во своето излагање се осврна на КПТ (CPT) –Комитет за борба против тортура, нечовечко и нехумано понижување кој во последниот период во затворскиот систем реализира неколку посети на КПУ и ВПУ. Во ноември 2019 година беше спроведена редовна посета на КПТ на повеќе казнено –поправни установи во РСМ додека во декември 2020 и мај 2022 година беа реализирани две ад хок посети на КПД Идризово, установа во која издржуваат казна затвор повеќе од половина осудени лица и каде се детектирани и најголемите проблеми. Управата за извршување на санкциите со цел реализирање на дадените препораки во Извештаите на CPT од 2019 и 2020 година и во насока на надминување на констатираните недостатоци постојано презема мерки и активности на оваа поле. За предизвиците со кои се соочува воспитно-поправниот дом во Волковија пак, говореше **г-дин Даниел Антоски,** директор на ВПД Волковија Тетово**.** Тој преку интересно излагање го задржа вниманието на студентите зборувајќи за младите во судир со законот и постапката за изрекување на воспитна мерка Упатување во ВПД. Потоа, свое излагање имаше и **М-р Ѓакуш Кабаши,** програмски раководител во канцеларијата на Совет на Европа во Скопје говорејќи за Активностите на Советот на Европа преку Хоризонталната Програма, насочени на зајакнување на пенитенцијарниот систем. Низ предавањата беше кажано дека на иницијативата на Управата, а под покровителство на Советот на Европа во текот на 2021 година била организирана и тркалезна маса со сите директорите на КПУ и ВПУ заедно со меѓународниот експерт, каде што биле разгледани клучните препораки од Извештајот од CPT од посетата во 2019 и 2020 година со можност сите заедно и отворено да продискутираат за идните мерките и активностите кои Управата и установите ќе треба да ги преземат во наредниот период, со цел реализирање на препораките на Комитетот. Првиот работен панел заврши со предавање на **г-дин Allan Collins** кој на интересен начин за студентите го сподели своето богато искуство од работењето во областа. Тој од август 2021 година работи како правен советник за извршување на санкциите во Одделот за меѓународна борба против наркотици и спроведување на законите – INL, US Embassy in Skopje (Senior Corrections Adviser for the Republic of North Macedonia) давајќи совети на УИС во поглед на најдобрите практики и начини за развој на правични, сигурни и хумани услови за остварување на правата на осудените лица за време на издржување на затворската казна.

Во вториот работен панел свое предавање одржа **проф. д-р Александра Груевска Дракулевски,** редовен професор на Правниот факултет „Јустинијан Први“ во Скопје. Таа зборуваше за потребата од итни реформи во затворскиот систем по укажувањата од КПТ. **М-р Ина Џугуманова** правна советничка и проектна координаторка во Хелсиншкиот комитет за човекови права се осврна на проблемите со кои се соочуваме како држава од еден друг аспект, говорејќи за состојбата со правата на осудените лица и степенот на остварување на истите со посебен акцент на обврските што државата ги има и што се презема од аспект на подобрување на нивната положба. На крај, **д-р Елена Мујоска Трпевска** од Центарот за стратегиски истражувања на МАНУ, ги сублимираше сите излагања и говореше за правата на осудените лица согласно Законот за извршување на санкциите низ интересно и интерактивно предавање, што студентите го оценија како корисно. Работниот ден заврши со предавање на **проф. д-р Бобан Мисоски**, продекан за образование на Правниот факултет „Јустинијан Први“ во Скопје, кој се вклучи преку видео врска и преку примери ги презентираше новините во Законот за управување со одземен имот и имотна корист во кривичната и прекршочната постапка.

Во попладневните часови на барање на студентите, директорот на ВПД Волковија имаше неформална средба и разговори за секојдневните случувања на децата кои издржуваат воспитна мерка во оваа установа.

Петтиот ден беше посветен на еколошката правда и заштитата на животната средина. Работниот ден беше поделен на три работни панели. Во првиот панел, во кој се зборуваше за функцијата на државните институции во заштитата на животната средина, предавање одржаа **м-р Фросина Антоновска,** правна експертка во Energy and Climate Policy Officer, Climate Action Network Europe (CAN Europe) и **г-дин Дарко Блинков** од Инспекторатот за животна средина. Вториот работен панел беше определен за улогата на невладините организации во заштитата на животната средина каде говореа **м-р Никола Јовановски** од Центарот за правни истражувања и анализи (ЦПИА) кој направи осврт на еколошкиот криминал и стратегиите за справување со еколошки криминал и **м-р Гоце Коцевски** од Здружението за млади правници кој имаше предавање за правото на водата за пиење како уставно загарантирано право објаснувајќи го случајот на Словенија. За да се добие целосна слика за еколошкиот криминалитет, третиот панел беше посветен на комплементарниот пристап во заштитата на животната средина каде што свои излагања имаа двајца адвокати, **г-дин Александар Гоџо и м-р Жарко Хаџи Зафиров** кои говореа за правните можности и предизвици во заштитата на правата на граѓаните од областа на животната средина.

Работниот ден заврши со излагање на м-р Гоце Коцевски, докторант на Правниот факултет „Јустинијан Први“ кој презентираше дел од своето докторско истражување на тема заштита на животната средина од уставноправен аспект, на кое доби конструктивни коментари и забелешки од проф. д-р Светомир Шкариќ како професор по уставно право.

Во попладневните часови во конференциска сала, студентите имаа групна работа со **м-р Ана Василева** од Центарот за правни истражувања и анализи која го сподели своето искуство како вработена проектна асистентка во ЦПИА и им укажа на студентите како е да се работи на проекти, како да се аплицира, кои аспекти треба да се опфатат при пишување проект и како изгледа работниот ден во ваков вид на организација. На предавањето присуствуваа д-р Елена Мујоска Трпевска, проф. д-р Гордана Лажетиќ и проф. д-р Лазар Нанев.

На последниот ден од школото студентите ги имаа своите презентации. Тие беа поделени во 5 групи и презентираа на кратки истражувања на области од сурогат мајчинство, дигитализација во судството, управната постапка и мерки против корупција, затворите и ресоцијализација на осудени лица и др., на кое присуствуваа проф. д-р Гордана Лажетиќ, проф. Лазар Нанев и д-р Елена Мујоска Трпевска. На крај, следуваше затварање на школото од акад. Владо Камбовски и доделување на сертификати за успешно завршена школа на природното право.

За секој работен ден а во согласност со темата што се обработува, организаторите поклонуваа книги и корисни работни материјали за сите студенти и учесници. Така, секој студент покрај печатеното издание на Societas et Scientia 2019-2021, ги доби и книгите во издание на МАНУ за реформите во правосудниот сектор и казненоправната реформа, заштита на правата на децата, кратките казни, антикорупциско право, но и алатката за дигитализација во судство, националната стратегија за пенитенцијарно право и сите материјали во издание на ЦПИА од областа на еколошка правда и заштита на животна средина.

На крајот од школото, организаторите поделија обрасци за евалуација на предавачите, предавањата, условите за времетраење на школото, сместувањето, амбиентот, храната и слично што студентите ги одговараа анонимно. Обрасците се во печатена форма и можат да бидат доставени на барање на донаторот.

***Школото низ веб портали на институции, социјални мрежи и медиуми:***

# *Министерство за правда, линк:* [*https://www.pravda.gov.mk/vest/6376*](https://www.pravda.gov.mk/vest/6376)

# *Уставен суд:* Претседателката на Уставниот суд Добрила Кацарска учествуваше на Охридската школа на природно право, линк: *<http://ustavensud.mk/?p=22382>*

 *Управа за извршување на санкции:* [*https://www.facebook.com/upravazaizvrsuvanjenasankcii*](https://www.facebook.com/upravazaizvrsuvanjenasankcii)

 МИА: <https://mia.mk/%D1%81%D0%B5%D0%B4%D0%BC%D0%B0-%D1%81%D0%B5%D1%81%D0%B8%D1%98%D0%B0-%D0%BD%D0%B0-%D0%BE%D1%85%D1%80%D0%B8%D0%B4%D1%81%D0%BA%D0%B0-%D1%88%D0%BA%D0%BE%D0%BB%D0%B0-%D0%BD%D0%B0-%D0%BF%D1%80%D0%B8%D1%80/>

[*https://inpress.mk/?p=106022*](https://inpress.mk/?p=106022) *и др.*

Скопје, 8 јули 2022 Извештајот го изработи,

**д-р Елена Мујоска Трпевска**

Виш научен соработник

Центар за стратегиски истражувања

МАНУ